Source: https://www.csmtargoviste.ro/mihaela-jeremic-csm-targoviste-am-cinci-degete-adunate-la-cele-doua-maini-dar-asta-nu-m-a-impiedicat-sa-fac-volei/
Timestamp: 2019-03-20 00:56:12+00:00

Document:
Mihaela Jeremic (CSM Târgoviște): „Am cinci degete adunate la cele două mâini, dar asta nu m-a împiedicat să fac volei” - CSM Targoviste
Mihaela Jeremic (CSM Târgoviște): „Am cinci degete adunate la cele două mâini, dar asta nu m-a împiedicat să fac volei”
06/09/2018 /în Volei /de Rosoiu Mihai
A devenit cunoscută în toată România după ce a apărut, în mai multe rânduri, la cele mai importante posturi TV, unde a vorbit despre ceea ce mulți dintre semenii noștri ar considera că este un defect.
Mihaela Jeremic a devenit în această vară jucătoarea echipei de volei a Clubului Sportiv Municipal Târgoviște și dincolo de reușitele sale profesionale este recunoscută drept sportiva cu… mai puține degete. Concret, Mihaelei în lipsesc trei degete de la o mână și alte două de la cealaltă. Pentru multe persoane, acesta ar fi fost un motiv suficient pentru a nu lua în calcul niciodată practicarea unui sport în care folosirea membrelor superioare este esențială. Pentru tânăra voleibalistă a Târgoviștei a fost o provocare și a făcut-o să devină una dintre cele mai importante jucătoare din Divizia A1 pe postul său.
Atunci când vorbește despre problema ei, Mihaela zâmbește, iar discursul său conține și tușe ironice despre asta: „Nu m-a deranjat niciodată să vorbesc despre asta. Fac glume pe seama mea și nici nu mă deranjează atunci când prietenii mei mă mai tachinează. Am cinci degete adunate, dar asta nu m-a împiedicat să fac volei. Nu mi-a fost greu, nu am fost nevoită să muncesc mai mult decât celelalte fete, nu sunt dezavantajată în niciun fel de lipsa degetelor”.
Jeremic a explicat și care este motivul pentru care acceptă să meargă la emisiuni TV și să vorbească despre mâinile sale: „La început am fost reticientă, dar atunci când am primit mesaje în care oamenii îmi spuneau că sunt un model pentru ei, am fost impresionată. Să vă dau un exemplu. După o apariție la televizor, o mămică m-a căutat pe Facebook și mi-a spus că fiica sa are o problemă asemănătoare, doar că îi lipseau degetele de la picioare, iar micuța era înnebunită după balet. După ce m-a văzut a luat decizia de a merge la o școală de balet. Nici nu știți ce bucurie am simțit.
Oamenii trebuie să știe că nu există un motiv suficient de puternic, care să te facă să renunți la visuri”, spune sportiva legitimată la CSM Târgoviște.
ÎI PLACE LA TÂRGOVIȘTE
Câștigătoare a Challenge Cup cu CSM București, Mihaela Jeremic, consideră că transferul la Târgoviște e un pas înainte în cariera sa. Tânăra de 25 de ani s-a acomodat rapid în orașul pentru care va juca în sezonul viitor: „Știu, o să spuneți că e un oraș mic în comparație cu București, dar chiar îmi place aici. Evident, la starea mea contribuie și faptul că este o atmosferă foarte bună în sânul lotului. Ne înțelegem perfect. Parcă jucăm de-o viață împreună, deși multe dintre noi nu s-au întâlnit pe teren în calitate de colege. Mă simt bine și nu glumesc. Mă bucur că am făcut alegerea asta”, punctează libero-ul Târgoviștei.
În ceea ce privește parcursul echipei în sezonul următor, Jeremic este foarte încrezătoare: „Eu zic că vom avea parte de multe surprize plăcute. Nu știu de ce, dar am un sentiment bun atunci când mă gândesc la ceea ce urmează să se întâmple la echipă. Eu vreau să câștigăm tot, chiar dacă sunt conștientă că va fi greu contra vedetelor de la CSM București sau Alba Blaj. Suntem multe românce și eu știu că vor juca și cu sufletul. Și sârboaicele sunt la fel ca noi și nu vin la o echipă doar pentru salariu. Vin să joace și sunt convinsă că și atunci când vom pierde, vom fi împăcate cu noi că am făcut totul pentru a obține un rezultat bun”, promite noua jucătoare a Municipalului.
Etichete: csm targoviste volei, degete, mihaela jeremic, mihaela ozun, volei, volei. csm targoviste
https://i0.wp.com/www.csmtargoviste.ro/wp-content/uploads/2018/09/mihaela-ozun-793x450-660x400.jpg?fit=800%2C485&ssl=1 485 800 Rosoiu Mihai https://www.csmtargoviste.ro/wp-content/uploads/2017/02/logo.png Rosoiu Mihai2018-09-06 09:18:432018-09-06 12:32:00Mihaela Jeremic (CSM Târgoviște): „Am cinci degete adunate la cele două mâini, dar asta nu m-a împiedicat să fac volei”
Meciul CSM Târgoviște - ICIM Arad se joacă de la ora 20.00!
Khimik Yuzhne - adversarul nostru din CEV Cup 2017
Echipa de baschet se întoarce în Liga Națională și începe campionatul... Antrenamente tari în Serbia. Voleibalistele Municipalului se pregătesc la...

References: CSM 
 CSM 
 CSM 
 CSM 
 csm 
 csm 
 CSM